เฟสบุ๊กดิ่ง 5% ทำ “มาร์ค” สูญเงินกว่า 6 พันล้านเหรียญ เซ่นระบบล่มนาน 6 ชม.
ราคาหุ้น “เฟสบุ๊ก” ดิ่งเกือบ 5% เมื่อคืนนี้ ทำ "มาร์ค ซัคเคอร์เบิร์ก" สูญเงินกว่า 6 พันล้านเหรียญ เซ่นระบบล่มทั่วโลกนาน 6 ชม.
ราคาหุ้น “เฟสบุ๊ก” ดิ่งเกือบ 5% เมื่อคืนนี้ ทำ "มาร์ค" สูญเงินกว่า 6 พันล้านเหรียญ เซ่นระบบล่มนาน 6 ชม.
5 ต.ค. 2564

ข้อมูลจาก Bloomberg Billionaires Index ระบุว่า ความมั่งคั่งของนายมาร์ค ซัคเคอร์เบิร์ก ซีอีโอของบริษัท เฟซบุ๊ก ลดลงกว่า 6 พันล้านดอลลาร์ในเวลาเพียงไม่กี่ชั่วโมงที่เฟซบุ๊กประสบปัญหาระบบล่มเมื่อวานนี้ (4 ต.ค.)
โดยเว็บไซต์ Downdetector.com เปิดเผยว่า เฟซบุ๊ก, อินสตาแกรม และ WhatsApp ประสบปัญหาขัดข้องทางเทคนิคเมื่อเวลา 23.00 น.ตามเวลาไทยเมื่อคืนนี้ (4 ต.ค.) ก่อนที่จะเริ่มกลับมาใช้งานได้อีกครั้งในเวลา 04.45 น.ตามเวลาไทยในวันนี้ (5 ต.ค.) ซึ่งถือเป็นปัญหาระบบล่มที่กินเวลานานที่สุดนับตั้งแต่ Downdetector.com ได้รวบรวมการแจ้งปัญหาการใช้งานทั้งบนเว็บไซต์และเครือข่ายเคลื่อนที่ โดยไม่สามารถทำงานได้เป็นเวลานานกว่า 6 ชั่วโมง
ขณะที่ราคาหุ้นเฟซบุ๊ก ปรับตัวลดลงเกือบ 5% หลังจากเกิดปัญหาระบบล่มได้ไม่นาน ซึ่งเป็นการปรับตัวลงรุนแรงที่สุดนับตั้งแต่ปลายเดือนพ.ย. 2563 ก่อนที่ราคาหุ้นจะปิดตลาดร่วงลง 4.89% ในการซื้อขายที่ตลาดหุ้นนิวยอร์กเมื่อคืนนี้
ทั้งนี้การร่วงลงอย่างหนักของหุ้นเฟซบุ๊กส่งผลให้ความมั่งคั่งของนายซัคเคอร์เบิร์ก ลดลงเหลือ 1.216 แสนล้านดอลลาร์ และทำให้อันดับความมั่งคั่งของนายซัคเคอร์เบิร์กตามหลังนายบิล เกตส์ลง มาอยู่ที่อันดับ 5 ของดัชนี Bloomberg Billionaires Index โดยก่อนหน้านี้มูลค่าความมั่งคั่งของนายซัคเคอร์เบิร์กอยู่ที่ระดับ 1.40 แสนล้านดอลลาร์
ด้านผู้เชี่ยวชาญด้านความปลอดภัยทางไซเบอร์ซึ่งรวมถึงนายโจนาธาน ซิตเทรน ผู้อำนวยการสถาบัน Berkman Klein Center for Internet &amp; Society แห่งมหาวิทยาลัยฮาร์วาร์ดกล่าวว่า ปัญหาที่เกิดขึ้นในครั้งนี้อาจมีสาเหตุมาจากการขัดข้องของระบบอินเทอร์เน็ต แต่ในทางทฤษฎีนั้น ก็มีความเป็นไปได้ว่าอาจจะเกิดจากการโจมตีของบุคคลภายในองค์กร